Pentru al doilea an consecutiv, echipa de robotică Ro2D2 a C.N. "Mihai Viteazul" din Ploiești se pregătește de participarea la Mondialele din Statele Unite ale Americii. Calificarea vine ca urmare a câștigării premiului Inspire 1 la etapa națională a Campionatului de Robotică First Tech Challenge, desfășurat la Iași. Cei 14 tineri, componenți ai lotului, vor să împărtășească și altori copii pasionați de acest domeniu câteva dintre "secretele" roboticii, motiv pentru care astăzi, de la ora 14.00, organizează o nouă sesiune "Ziua Porților Deschise".
Întâlnirea cu adolescenții din comunitate are loc în clădirea Consproiect.
"Vor fi aproape toți componenții echipei. Pe parcursul celor cinci ore, tinerii participanți vor face cunoștință cu robotul care a făcut furori peste Ocean, vor putea participa la alteliere de robotică cu piese lego și vor putea pune întrebări componenților RO2D2. Ne dorim să identificăm cât mai mulți copii cu potential, dornici să aprofundeze tainele acestui domeniu fascinant. Asta mai ales că, în echipă, permanent se produce un rulaj. Am elevi de-a XII-a pe care îi pierd, să spun așa, fiindcă merg către facultate. Prin aceste sesiuni, Porți Deschise le-am numit, întindem brațele comunității pentru a ne cunoaște și, de ce nu, pentru a ne împărtăși valorile", a spus mentorul echipei de robotică a CNMV, Mihaela Istrate.
Citește și: Echipa de robotică Ro2D2 a CNMV a obținut premiul Inspire 1 și va participa din nou la Campionatul Mondial din SUA
Aceasta a mai precizat că, din experiența sesiunii trecute, organizată pe 19 martie, cei mai interesați de robotică sunt copiii cu vârste cuprinse între 8 și 13 ani, iar maturitatea din punct de vedere al perceperii totale a acestui domeniu este atinsă în jurul vârstei de 18 ani.
După "Ziua Porților Deschise" de astăzi, ploieștenii de la RO2D2 își vor face bagajele pentru a lua din nou drumulul Americii, cu destinația Houston.
Campionatul Mondial este programat în perioada 17-20 aprilie. Echipa din Ploiești s-a clasat pe primul loc în competiția de Robotică First Tech Challenge, desfășurată la Iași, unde s-au reunit cele mai bune 60 de echipe din țară.